

**ΟΜΑΔΑ Α΄**

**Α1. Να γράψετε στο τετράδιό σας τους αριθμούς της Στήλης Ι και δίπλα σε κάθε αριθμό ένα από τα γράμματα της Στήλης ΙΙ, ώστε να προκύπτει η σωστή αντιστοίχιση. (Μονάδες 10)**

|  |  |
| --- | --- |
|  **Στήλη Ι**  | **Στήλη ΙΙ**  |
| 1. Μικτή Επιτροπή
 | **Α.** 1860 |
| **2.** Εθνική Τράπεζα | **Β.** 1913 |
| **3.** Εκχώρηση μεταλλευτικών δικαιωμάτων | **Γ.** 1914 |
| **4.** Συνθήκη Βουκουρεστίου | **Δ.** 1854 |
| **5.** Αγγλογαλλικός ναυτικός αποκλεισμός | **Ε.** 1841 |
|   |

**Α2. Να δώσετε το περιεχόμενο των παρακάτω ιστορικών εννοιών(Μονάδες 15)**

**1.** Ανόρθωση

**2.** Λαϊκό Κόμμα

**3**. Τάγματα εργασίας

**Β1**

Ποιες προσπάθειες έγιναν για την υλοποίηση του προγράμματος του τρικουπικού κόμματος και ποιες κοινωνικές ομάδες εξέφρασε με την πολιτική του το μετά 1870; **(Μονάδες 12)**

**Β2**

Με ποιες χώρες η Ελλάδα ανέπτυξε κατά το 19ο αιώνα ισχυρούς εμπορικούς δεσμούς και τι γνωρίζετε για τους ελληνικούς εμπορικούς οίκους του εξωτερικού; **(Μονάδες 13)**

**ΟΜΑΔΑ Β΄**

**Γ1**

**Αντλώντας στοιχεία από τα παρακάτω κείμενα και αξιοποιώντας τις ιστορικές σας γνώσεις, να παρουσιάσετε τα αίτια και τα αποτελέσματα του κινήματος στο Γουδί. (25 μονάδες)**

**Κείμενο Α**

«Στο μεταξύ τα αποτελέσματα της πτώχευσης άρχισαν να διαφαίνονται σε όλους του τομείς της οικονομικής δραστηριότητας της χώρας. Οι εμπορικές συναλλαγές κλονίσθηκαν και οξύτατη κρίση ξέσπασε στο εμπόριο και στη βιομηχανία. Οι τιμές των προϊόντων πρώτης ανάγκης έφθασαν στα ύψη και το βιοτικό επίπεδο του λαού χειροτέρευε. Στα δεινά της πτώχευσης προστέθηκε και η κατακόρυφη μείωση των εξαγωγών σταφίδας, καθώς έκλεισε η σημαντικότερη αγορά κατανάλωσης, η Γαλλία, της οποίας η αγορά επανέκαμψε από τη φυλλοξήρα.»

**Σπύρος Τζόκας, Ο Χαρίλαος Τρικούπης και η συγκρότηση του Νεοελληνικού κράτους, Θεμέλιο, 1999, σελ. 183.**

« Στα τέλη του 19ου αιώνα και στις αρχές του 20ου την απαξίωση του πολιτικού συστήματος επέτεινε και η αδυναμία του ελληνικού κράτους να αξιοποιήσει προς όφελός του την αποσύνθεση της οθωμανικής αυτοκρατορίας και να επιτύχει την εδαφική του επέκταση σε βάρος της, ώστε να συμπεριλάβει στους κόλπους της το σύνολο του ελληνισμού. Δημιουργήθηκαν έτσι οι προϋποθέσεις για την επέμβαση του στρατού στα πολιτικά πράγματα της χώρας, με το κίνημα στο Γουδί τον Αύγουστο του 1909, το οποίο είχε ως αποτέλεσμα, μέσα σε σύντομο διάστημα, την κατάρρευση των παλιών κομμάτων και έτσι άνοιξε το δρόμο για την εξουσία στον Ελευθέριο Βενιζέλο».

**Κώστας Χρυσόγονος, Συνταγματικό Δίκαιο, Σάκκουλας, 2003. σ.84**

**Δ1**

**Συνδυάζοντας τις ιστορικές σας γνώσεις και τις πληροφορίες των παραθεμάτων που σας δίνονται, να αναφερθείτε στα οφέλη της Ελλάδας από τους Βαλκανικούς πολέμους, αλλά και στα προβλήματα που προέκυψαν από την ενσωμάτωση των νέων περιοχών στον εθνικό κορμό.**

**Κείμενο Α**

Μολονότι η Ελλάδα βγήκε υπερχρεωμένη από τους Βαλκανικούς πολέμους, η ελληνική οικονομία έδινε κάποια σημεία ανόρθωσης, οφειλόμενα ίσως στην αναθέρμανση της εμπιστοσύνης των πολιτών προς το κράτος μετά τη γενική ευφορία που δημιούργησαν οι σαρωτικές στρατιωτικές επιτυχίες, επιτρέποντας στον ελληνικό λαό να ατενίζει το μέλλον με πρωτόγνωρη αισιοδοξία.[...]

 Ό,τι συνέβαλλε τα μέγιστα στο κλίμα σιγουριάς και αισιοδοξίας ήταν ο ενθουσιασμός για τις στρατιωτικές επιτυχίες.[...] Η παραγωγική δυνατότητα όσων περιοχών προσαρτήθηκαν και η παρεπόμενη επέκταση της εσωτερικής αγοράς ασφαλώς προοιωνίζονταν λαμπρό μέλλον.[...] Επιπλέον, οι στρατιωτικές επιτυχίες υπαγόρευαν τη διαρκή πολεμική ετοιμότητα των ελληνικών ενόπλων δυνάμεων για την προάσπιση των νέων εδαφών, αφού τόσο η Τουρκία όσο και η Βουλγαρία δεν θα αποδέχονταν μάλλον τις εδαφικές τους απώλειες. Η επέκταση όμως της αμυντικής θωράκισης της Ελλάδας αναπόφευκτα καταπονούσε την οικονομία της.

**Γεώργιος Β. Λεονταρίτης, Η Ελλάδας στον Πρώτο Παγκόσμιο Πόλεμο, 1917-1918, εκδ. ΜΙΕΤ, Αθήνα 2000,σελ. 238-239**

**Κείμενο Β**

[..] Το 1913 η ύπαιθρος της Ηπείρου, της Μακεδονίας και της Θράκης έμοιαζε περισσότερο με τη νοτιοελλαδική ύπαιθρο των αρχών του 19ου, παρά με εκείνη των αρχών του 20ου αιώνα. Εκτεταμένα έλη κάλυπταν τις πεδινές περιοχές, η ελονοσία ενδημούσε, η πληθυσμιακή πυκνότητα ήταν χαμηλή. Κυρίαρχη μορφή ιδιοκτησίας ήταν τα τσιφλίκια, που συνδυάζονταν με την ημινομαδική κτηνοτροφία. Η οικονομία των επαρχιών αντιμετώπιζε πρόσθετα προβλήματα κι απ’ το γεγονός ότι έως τότε ήταν προσανατολισμένη προς τα οικονομικά και πολιτικά κέντρα της Οθωμανικής Αυτοκρατορίας, από τα οποία είχε αποκοπεί. Επιπλέον, στις νέες βόρειες επαρχίες κατοικούσε ένα μωσαϊκό από διαφορετικές φυλετικές και θρησκευτικές ομάδες.[...]

**Αλέξης Φραγκιάδης, Ελληνική Οικονομία 19ος-20ος αιώνας, εκδ. Νεφέλη, Αθήνα 2007,σελ. 127-128**